Jelaskan Biografi dari Henri La Fontaine dalam bahasa melayu

La Fontaine dilahirkan di Brussels merupakan pelajar jurusan undang-undang di Free University of Brussels (kini dipisahkan menjadi Université libre de Bruxelles dan Vrije Universiteit Brussel). Beliau menyertai majlis peguam pada tahun 1877 dan membina reputasi sebagai pihak berkuasa undang-undang antarabangsa. Beliau dan adiknya, Léonie La Fontaine merupakan peguam bela terawal untuk hak asasi wanita dan hak mengundi wanita dan telah mengasaskan Liga Hak Asasi Wanita Belgium.  Pada tahun 1893, La Fontaine telah menjadi profesor undang-undang antarabangsa di Free University of Brussels dan dua tahun kemudian beliau telah dilantik ke Senat Belgium sebagai ahli Parti Sosialis. Beliau telah berkhidmat sebagai Naib Pengerusi Senat dari 1919 sehingga 1932.

La Fontaine menjadi Presiden Biro Keamanan Antarabangsa pada tahun 1907 sehingga kematiannya pada tahun 1943.  Perang Dunia Pertama telah menyakinkan La Fontaine bahawa dunia perlu membina sebuah mahkamah antarabangsa apabila perang berakhir. Beliau turut memperkenalkan idea penyatuan organisasi keamanan dunia.

La Fontaine pernah menjadi deligasi Belgium ke Persidangan Keamanan Paris (1919) dan Perhimpunan Liga Bangsa (1920-21). Usaha-usaha lain dalam mengembalikan keamanan dunia, beliau menubuhkan Pusat Intelektual Mondial (kemudian bergabung ke dalam Institut Kerjasama Intelektual Liga Bangsa) dan mengusulkan organisasi seperti sekolah dan universiti dunia, serta parlimen dunia. Pada tahun 1907, beliau dan Paul Otlet telah mengasaskan Union of International Associations. Beliau turut menubuhkan Institut International de Bibliographie (kemudiannya menjadi Persekutuan Antarabangsa untuk Maklumat dan Pendokumentasian atau FID) juga bersama-sama Paul Otlet. Beliau dan Otlet telah menghadiri World Congress of Universal Documentation pada tahun 1937.

La Fontaine merupakan seorang freemason, dan ahli kepada Les Amis Philanthropes di Brussels. Beliau meninggal dunia pada 14 Mei 1943 di Brussels.